**Roh Moo-hyun** [no mu hjon] (Hangul: 노무현; Hanja: 盧武鉉; Korea uus omaladina: **No Mu-hyeon**; 6. august 1946 Gyeongsangnam-do Gimhae – 23. mai 2009) oli Lõuna-Korea jurist ja poliitik. Aastatel 2003–2008 oli ta Lõuna-Korea president.

Ta valiti presidendiks 19. detsembril 2002 ja vannutati ametisse 25. veebruaril 2003. 25. veebruaril 2008 andis ta ameti üle Lee Myung-bakile.

1980. aastatel oli ta tuntud advokaat, kes kaitses inimõigusi.

Elulugu
-------

Roh sündis 1. septembril 1946 Lõuna-Korea kaguosas Busani lähedal Gimhaes (Gyeongsangnam-do) vaeses talupoja perekonnas.

1960 juhtis ta oma koolis protestikampaaniat riigi presidenti ülistavate kirjandite kohustusliku kirjutamise vastu.

Valmistudes advokatuurieksamiks tegi ta juhutöid ja õppis iseseisvalt.

1977 sai temast Daejeoni piirkonna kohtunik ja 1988 alustas ta erapraksist maksuõiguse alal.

1981 oli ta kaitsjaks kohtuasjas üliõpilaste vastu, keda oli piinatud keelatud kirjanduse omamise eest. 2003. aasta alguses meenutas ta seda: "Kui ma nägin nende hirmunud silmi ja puuduvaid küüsi, tuli lõpp minu mugavale elule advokaadina." Ta vastustas Lõuna-Korea tolleaegset režiimi ning aitas 1987 juhtida president Chun Doo-hwani vastast juunivõitlust demokraatia eest. 1988 süüdistas ta avalikult valitsust korruptsioonis ja protestijate vastases veresaunas 1980.

1988 valiti ta Ühendamise Demokraatliku Partei (통일민주당) esindajana parlamenti (Rahvakogusse). Ta sai populaarseks esimesel parlamendiistungil, mis ringhäälingus kogu riigis üle kanti.

Koos George W. Bushiga
2000 sai Roh merendus- ja kalandusministriks. 2001 valiti ta valitseva Millenniumi Demokraatliku Partei esindajana Ülemnõukokku.

Pärast presidendiks saamist jätkas Roh Põhja-Korea suhtes päikesepaistepoliitikat, mida alustas eelmine president Kim Dae-jung.

12. märtsil 2004 tagandas parlament Rohi ametist valimisseaduse rikkumise eest. 14. mail 2004 ennistas konstitutsioonikohus ta ametisse.

2007. aasta oktoobri algul külastas Roh Moo-Hyun koos oma abikaasaga Korea RDV liidrit Kim Jong-Ili. Nende riigi liidrite kohtumine oli alles teine pärast Korea sõja lõppemist 1953. Riigijuhid allkirjastasid ühisdeklaratsiooni, milles tõotasid astuda samme Korea sõja formaalseks lõpetamiseks ja teha koostööd sõjalise vaenu lõpetamiseks. Ühtlasi kuulutasid nad oma läänepoolse merepiiri rahutsooniks. Põhja-Korea tegi olulisi järeleandmisi, nõustudes muu hulgas oma tuumarajatiste sulgemisega.

Isiklikku
---------

Roh Moo-hyun koos abikaasaga 2006. aastal APECi galal. Pildil on ka Vladimir Putin ja George ja Laura Bush
Ta abiellus jaanuaris 1973 Kwon Yang-suk'iga (Kwon Yang-sook; 권양숙; 權良淑; sündinud 23. detsembril 1947). Neil on poeg Roh Gun-ho (sündinud 1973), kes töötab elektroonikafirmas, ja tütar Roh Jung-yeon (sündinud 1975), kes töötab saatkonnas.

Surm
----

Roh Moo-hyun lõpetas elu enesetapuga, hüpates umbes kell 6.40 kohaliku aja järgi[*viide?*] alla oma maakodu taga olevalt 45 m[*viide?*] kõrguselt kaljult, mida kutsutakse Öökullikaljuks. Ta sai luumurde ja raskeid peavigastusi ja toimetati haiglasse, kus ta tunnistati kell 9.30[*viide?*] surnuks. Hiljem kinnitas politsei, et see oli enesetapp.

Ta jättis maha hüvastijätukirja, milles ütles, et on väga paljudele inimestele võlgu. Ta väitis, et tema ülejäänud elu oleks ainult koorem teistele inimestele, sest halva tervise tõttu ei suuda ta enam lugeda ega kirjutada. Ta soovitas inimestel tema surma üle mitte kurvastada, sest elu ja surm on looduse osad. Lõpuks ütles ta, et on enesetapust juba pikka ega mõelnud.

Viited
------

1. ↑  "Kes? Mis? Kus?" 2008, lk 273

Välislingid
-----------

|  |  |
| --- | --- |
|  | Pildid, videod ja helifailid Commonsis: **Roh Moo-hyun** |

* Heiki Suurkask. Ekspresident hüppas kaljult alla EPL.ee, 25. mai 2009

|  |  |  |
| --- | --- | --- |
| Eelnev**Kim Dae-jung** | **Lõuna-Korea president**2003–2004 | Järgnev**Goh Kun(kohusetäitja)** |
| Eelnev**Goh Kun(kohusetäitja)** | **Lõuna-Korea president**2004–2008 | Järgnev**Lee Myung-bak** |